Document ID: 32012D0506
Publication Date: 2012-08-08

Title and Content:
KOMISIJAS ĪSTENOŠANAS LĒMUMS
(2012. gada 8. augusts),
ar kuru groza Lēmumu 2002/253/EK, ar ko nosaka gadījumu definīcijas ziņošanai par infekcijas slimībām Kopienas tīklā saskaņā ar Eiropas Parlamenta un Padomes Lēmumu Nr. 2119/98/EK
(izziņots ar dokumenta numuru C(2012) 5538)
(Dokuments attiecas uz EEZ)
(2012/506/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1998. gada 24. septembra Lēmumu Nr. 2119/98/EK par epidemioloģiskās uzraudzības un infekcijas slimību kontroles tīkla izveidošanu Kopienā (1) un jo īpaši tā 3. panta c) apakšpunktu,
tā kā:
(1)
Saskaņā ar Komisijas Lēmuma 2002/253/EK (2) 2. pantu gadījumu definīcijas, kas izklāstītas minētā lēmuma pielikumā, jāatjaunina tiktāl, cik tas nepieciešams, pamatojoties uz jaunākajiem zinātniskajiem datiem.
(2)
Saskaņā ar 9. pantu Eiropas Parlamenta un Padomes 2004. gada 21. aprīļa Regulā (EK) Nr. 851/2004, ar ko izveido Eiropas Slimību profilakses un kontroles centru (3) (ECDC), ECDC pēc Komisijas pieprasījuma sniedza zinātnisku atzinumu par gadījumu definīcijām, palīdzot Komisijai un dalībvalstīm izstrādāt intervences stratēģijas infekcijas slimību uzraudzībai un reaģēšanai infekcijas slimību gadījumā.
(3)
Lēmuma 2002/253/EK pielikumā minētās HIV/AIDS, difterijas, invazīvas Haemophilus influenzae slimības, B un C hepatīta, meningokoku ierosinātas slimības, epidēmiskā parotīta, legionelozes, iedzimto masaliņu, šiga toksīnu/verotoksīnu (STEC/VTEC) producējošo Escherichia coli infekcijas, salmonelozes un leptospirozes gadījumu definīcijas būtu jāatjaunina, pamatojoties uz ECDC sniegto zinātnisko atzinumu.
(4)
Pamatojoties uz ECDC sniegto zinātnisko atzinumu, Lēmuma 2002/253/EK pielikumā būtu jāiekļauj arī rezistences pret antimikrobiālajiem līdzekļiem gadījumu vispārīga definīcija, nozokomiālo infekciju vispārīga definīcija, vairākas nozokomiālo infekciju īpašu gadījumu definīcijas un ērču encefalīta gadījumu definīcija.
(5)
Skaidrības labad ir lietderīgi grozīt Lēmuma 2002/253/EK pielikuma struktūru, lai nodrošinātu, ka infekcijas slimību gadījumu definīcijas un ar īpašiem veselības jautājumiem saistītu gadījumu definīcijas ir iekļautas atsevišķos sarakstos un katrā sarakstā gadījumu definīcijas ir numerētā secībā.
(6)
Šajā lēmumā noteiktie pasākumi ir saskaņā ar atzinumu, ko sniegusi ar Lēmumu Nr. 2119/98/EK izveidotā komiteja,
IR PIEŅĒMUSI ŠO LĒMUMU.
1. pants
Lēmuma 2002/253/EK pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2012. gada 8. augustā

Classification:
Level 1 Categories: 100150
100149
Level 2 Categories: 100222
100215
100220
Level 3 Categories: 1754
486
2479
5881
1422
All Categories: 1759
192
3422
7130
838